ເລຂາທິການໃຫຍ່ພັກ ປປ ລາວ ຕ້ອນຮັບ ປະທານສະພາແຫ່ງຊາດ ສສ ຫວຽດນາມ
ໃນວັນທີ 1 ພະຈິກ 2017 ທີ່ທຳນຽບປະທານປະເທດ (ຫໍຄໍາ) ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານ ສູນກາງພັກປະຊາຊົນ ປະຕິວັດລາວ, ປະທານປະເທດ ແຫ່ງ ສປປ ລາວ ໄດ້ໃຫ້ກຽດຕ້ອນຮັບ ການເຂົ້າຢ້ຽມຂໍ່ານັບ ຂອງຄະນະຜູ້ແທນຂັ້ນສູງ ສສ ຫວຽດນາມ, ຊຶ່ງນໍາໂດຍ ສະຫາຍ ນາງ ຫງວຽນທິ ກິມເງິນ ກຳມະການ ກົມການເມືອງ ສູນກາງພັກ ກອມມູນິດຫວຽດນາມ, ປະທານສະພາແຫ່ງຊາດ ແຫ່ງ ສສ ຫວຽດນາມ ໃນໂອກາດທີ່ເດີນທາງ ມາຢ້ຽມຢາມ ແລະ ເຮັດວຽກຢູ່ ສປປ ລາວ.
ໃນໂອກາດດັ່ງກ່າວ, ທ່ານ ບຸນຍັງ ວໍລະຈິດ ໄດ້ສະແດງຄວາມຊົມເຊີຍ, ຍິນດີຕ້ອນຮັບ ແລະ ຕີລາຄາສູງ ຕໍ່ການເດີນທາງ ມາຢ້ຽມຢາມ ແລະ ເຮັດວຽກ ຢູ່ ສປປ ລາວ, ພ້ອມທັງຕີລາຄາສູງ ຕໍ່ການມາເຂົ້າຮ່ວມ ພິທີວາງສີລາລຶກ ແລະ ເປີດໂຄງການປຸກສ້າງ ຫໍສະພາແຫ່ງຊາດ ຂອງສະຫາຍ ນາງ ຫງວຽນທິ ກິມເງິນ ພ້ອມດ້ວຍຄະນະໃນຄັ້ງນີ້. ເຊິ່ງມີຄວາມໝາຍ ຄວາມສຳຄັນເປັນຢ່າງຍິ່ງ, ທັງເປັນການປະກອບສ່ວນສຳຄັນ ເຂົ້າໃນການເສີມຂະຫຍາຍ ມູນເຊື້ອຄວາມສາມັກຄີ ແບບພິເສດ, ການພົວພັນຮ່ວມມືຮອບດ້ານ ແລະ ຄວາມໄວ້ເນື້ອເຊື່ອໃຈ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ກໍຄື ສອງສະພາແຫ່ງຊາດ ລາວ-ຫວຽດນາມ ໃຫ້ແຕກດອກອອກຜົນ ຈະເລີນງອກງາມຍິ່ງຂຶ້ນເລື້ອຍໆ. ພິເສດ ແມ່ນເປັນການ ສະເຫລີມສະຫລອງ ປີສາມັກຄີມິດຕະພາບ ລາວ-ຫວຽດນາມ, ຫວຽດນາມ-ລາວ ກໍຄື ສະຫລອງສອງວັນ ປະຫວັດສາດວັນຄົບຮອບ 55 ປີ ສາຍພົວພັນການທູດ ແລະ 40 ປີ ວັນເຊັນສົນທິສັນຍາ ມິດຕະພາບ ແລະ ການຮ່ວມມື ລາວ-ຫວຽດນາມ.
ໂອກາດດຽວກັນ, ສະຫາຍນາງ ຫງວຽນທິ ກິມເງິນ ຕາງໜ້າຄະນະ ໄດ້ສະແດງຄວາມຂອບໃຈຕໍ່ ສະຫາຍ ບຸນຍັງ ວໍລະຈິດ ທີ່ໄດ້ສະຫລະ ເວລາອັນມີຄ່າຕ້ອນຮັບ ຢ່າງອົບອຸ່ນໃນຄັ້ງນີ້,. ພ້ອມທັງໄດ້ແຈ້ງສະພາບ ຂອງການເດີນທາງ ມາຢ້ຽມຢາມ ແລະ ເຮັດວຽກໃນຄັ້ງນີ້ ໃຫ້ສະຫາຍປະທານປະເທດ ໄດ້ຮັບຊາບ.
ຂ່າວ: ຂັນໄຊ/ສໍານັກຂ່າວສານປະເທດລາວ
© ໂຕະນໍ້າຊາ | tonamcha.com